- የኢትዮጵያ ኦርቶዶክስ ተዋሕዶ ቤተ ክርስቲያን ቅዱስ ሲኖዶስ በርካታ አሳሳቢ በሆኑ ጉዳዮች ላይ ውይይት አድርጎ ውሳኔ በማስተላለፍ ላይ ይገኛል ። ይህ ጉባኤ ዛሬ ጥቅምት 19 ወይም ነገ ጥቅምት 20 2003 ዓ. ም ሊጠናቀቅ ይችላል ተብሎ ይጠበቃል። በቦሌ የተተከለውን የአቡነ ጳውሎስን ሐውልት በተመለከተ ቅዱስ ሲኖዶስ ውይይት አድርጎ ውሳኔ ማስተላለፉ በተለያየ ቦታ የሚገኙ በቤተ ክርስቲያን ልጆች ዘንድ ከፍተኛ ደስታ ፈጥሯል ። የቅዱስ ሲኖዶስ የስብሰባ አካሄድ ከዚህ በፊት ከነበረው ሁኔታ አንጻር ሰፊ ትንታኔ ሊሰጥበት ቢችልም ለአሁኑ ግን "የቅዱስ ሲኖዶስ ውሳኔ ተግባራዊ የሚሆነው እንዴት ነው፣ ከዚህ በፊት ከነበረው ተሞክሮ አንጻር ምን ልንጠብቅ ይገባናል፣ የምእመናንና የካህናትስ ሱታፌ በዚህ ወሳኝ ወቅት ምን መሆን አለበት?" የሚለውን መመልከት ተገቢ ነው።
